text: Politiet i Esbjerg er Danmarks hurtigste
  12 juni 2013 kl. 13.36
  Fra det øjeblik, man ringer til politiet og til det når frem, går det i gennemsnit seks minutter i Esbjerg. Det er Danmarks hurtigste responstid. Næsthurtigst er politiet i Horsens.
  Politireformen har bl.a. medført, at politiets responstid - altså tiden fra man ringer efter politiet, til det når frem - er blevet hurtigere og hurtigere.
  Den gennemsnitlige responstid for hele landet lå i 2012 på 8 minutter og 35 sekunder. 
  Syd- og Sønderjyllands Politi er nede i 7 minutter og 43 sekunder.
  Rigspolitiet har også opgjort responstiderne for de enkelte kommuner i landet. 
  Her viser det sig, at Esbjerg kommune har Danmarks hurtigste politi med en responstid på 6 minutter.
  - I 2012 har vi vægtet at have en meget kort responstid i forbindelse med de spændinger og sammenstød, der har været mellem forskellige rocker- og bandegrupperinger i Esbjerg, siger lederen af Vagtcentralen hos Syd- og Sønderjyllands Politi, vicepolitiinspektør Finn Schøtt.
  Politiet i Horsens er det næsthurtigste i landet, med en gennemsnitlig responstid 6 minutter og 3 sekunder.
  